MEGA ราคา “ออลไทม์ไฮ” โบรกชูเป้า 56 บ. เล็งอัพกำไรปี 64 หลังผลงาน 6 เดือนโตเกินคาด
MEGA บวกแรง 8% ทำ “ออลไทม์ไฮ” โบรกชูเป้า 56 บ. เล็งอัพกำไรปี 64 หลังผลงาน 6 เดือนโตเกินคาด พร้อมคาดผลงานครึ่งปีหลังเติบโตรับไฮซีซั่นธุรกิจ
24 ส.ค. 2564

ผู้สื่อข่าวรายงานว่า ราคาหุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA ณ เวลา 14.30 น. อยู่ที่ระดับ 49.75 บาท บวก 3.50 บาท หรือ 7.57% สูงสุดที่ระดับ 51.25 บาท ต่ำสุดที่ระดับ 46.25 บาท ด้วยมูลค่าการซื้อขาย 945.16 ล้านบาท โดยราคาหุ้นปรับตัวขึ้นแรงทำจุดสูงสุดใหม่ตั้งแต่เข้าซื้อขายในตลาดหลักทรัพย์

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กำหนดคำแนะนำ “ซื้อ” หุ้น MEGA ราคาเป้าหมาย 56 บาท โดยมองว่า MEGA จัดเป็นหุ้นที่มีปัจจัยพื้นฐานที่ดี ซึ่งฝ่ายวิจัยได้มีการปรับประมาณการกำไรเพิ่มขึ้นหลังจากที่ผลกำไรงวดไตรมาส 2/2564 ออกมาดีกว่าคาด ซึ่งรับผลจากความต้องการอาหารเสริมที่ยังดีจากคนรักสุขภาพกันมากขึ้นด้วย ทำให้ผลการดำเนินงานงวดครึ่งปีแรกของ MEGA อยู่ในเกณฑ์ที่ดี และคาดว่าจะดีต่อเนื่องในครึ่งหลังของปี 2564 เนื่องจากในช่วงไตรมาส 4/2564 เป็นช่วง High Season ของธุรกิจด้วย ทำให้ครึ่งปีหลังมีโอกาสที่ผลดำเนินงานจะดีกว่าครึ่งปีแรก